b'\n_START_ARTICLE_\nSibeliuksenpuisto (H\xc3\xa4meenlinna)\n_START_PARAGRAPH_\nSibeliuksenpuisto on H\xc3\xa4meenlinnan keskustassa Koilliskulman kaupunginosassa sijaitseva puisto. Se muodostaa Lukiokadun, Linnankadun, Birger Jaarlin kadun ja Sibeliuksenkadun rajaaman korttelin etel\xc3\xa4isen puoliskon ja rajautuu t\xc3\xa4ten kolmelta sivultaan katualueisiin. Puisto on nimetty h\xc3\xa4meenlinnalaisen s\xc3\xa4velt\xc3\xa4j\xc3\xa4n Jean Sibeliuksen mukaan, joka on my\xc3\xb6s asunut puiston it\xc3\xa4laidalla sijainneessa talossa sek\xc3\xa4 opiskellut puiston  l\xc3\xa4nsilaidalla olevassa H\xc3\xa4meenlinnan lyseossa. Sibeliuksenpuiston keskell\xc3\xa4 sijaitsee Kain Tapperin veist\xc3\xa4m\xc3\xa4 nuorta Sibeliusta esitt\xc3\xa4v\xc3\xa4 pronssipatsas, joka pystytettiin puistoon vuonna 1964. Puisto on osa H\xc3\xa4meenlinnan kansallista kaupunkipuistoa._NEWLINE_Sibeliuksenpuisto oli merkitty jo H\xc3\xa4meenlinnan ensimm\xc3\xa4iseen asemakaavaan 1777 osana kaupungista linnalle johtanutta muotopuutarhaa ja on er\xc3\xa4s kaupungin vanhimmista puistoista. Alkunsa puisto sai kuvern\xc3\xb6\xc3\xb6ri Rehbinderin taimitarhasta, josta syntyi 1800-luvun alussa l\xc3\xa4hell\xc3\xa4 sijainneen kuvern\xc3\xb6\xc3\xb6rin residenssin puutarha. 1860-luvulta 1960-luvulle saakka puisto tunnettiin T\xc3\xa4htipuistona. Nimi juontui puistossa aikanaan sijainneesta ravintolapaviljongista, jonka katolla oli t\xc3\xa4htikoriste. Vuonna 1921 puiston keskelle sijoitettiin H\xc3\xa4meenlinnan valtauksessa 1918 kuolleiden saksalaisten sotilaiden hautamuistomerkki. Sibeliuksen patsaan nykyisell\xc3\xa4 paikalla sijainnut muistomerkki siirrettiin patsaan tielt\xc3\xa4 vuonna 1962 hautoineen vanhalle hautausmaalle._NEWLINE_Vuonna 2014 puistossa toteutettiin perusparannus, jossa se palautettiin l\xc3\xa4hemm\xc3\xa4ksi alkuper\xc3\xa4ist\xc3\xa4 ulkoasuaan. Samana vuonna Sibeliuksen syntym\xc3\xa4n 150-vuotisjuhlavuoden 2015 kunniaksi puiston penkkeihin asennettiin laitteita, jotka alkavat penkille istuttaessa soittaa Sibeliuksen Puusarjan s\xc3\xa4vellyksi\xc3\xa4. Puistossa on lis\xc3\xa4ksi puistoshakkilauta sek\xc3\xa4 Hattulasta siirretty uhrikivi.'